**Lo campanèr**

— Hòu porcatèr de la porcatèra !

— As jamèi vist ua causa atau ?

— Qu'èi lo davantau tot esquiçat, un davantau de seda !

— E donc jo la mia bròja pelha dab flors !

— E jo, m'èi petat las camaligas !

— E mon chapèu, l'as vist ? La Rosina que li es caduda dessús. L'a tot esclapochat !

— Me sui perdut ua espartelha !

Lo praube porcatèr se'n podè pas de mèi. S'avè crompat ua camioneta nava, e lo platèu de darrèr, se hadèn pas cas, modèrne qu'èra, que luvè lo cuu. Que hadèn atau mèi adaise per carcar e descarcar lo porcumi.

— Ploritz pas, ploritz pas! De l'auta part de la duna, que dravan brusc, e qu'arriban a la mar tot lis.

Lo porcatèr que s'èra portat, aqueth dimenge, un ligòt de daunas e de gojatas, per anar véder la mar de Mamisan.

Solament, a la glisa vielha, la duna, dab lo vent, s'èra hauçada dinc a la corona deu campanèr, e la rota, aquí, vinè regda, regda.

Lo platèu modèrne — « sèi pas com se hèi? » — qu'avè luvat lo cuu, e tota la hemnalha qu'avè hèit lo virabòc, las uas dessús las autas.

— A ! que n'as hèit ua bròja garbura ! nse'n soviram, deu viatge a Mamisan.

— Qu'as aquí un carriòt de permèras !

Lo porcatèr, pertant, qu'avè argansat tot com calè : bancas dab coishinas, e pudiva pas briga a la porcalha.

— Creis pas au mens que te vam pagar ?

E justament qu'avè daun d'aqueths sòus dens la setmana.

Qu'avè crompat la camioneta dab credit, e signat papèrs.

Podó pas dromir, aqueth desser. La banquièra, la madama U., se la *traite* era pas pagada, qu'anèva solide lo méter en falhita.

Lo diluns, que se n'anó véder lo Victòr, lo fratèr.

— Escota, Victòr. Sui en ua mala passa. La madama U., aquera marmaucha, que’m va tot sasir.

— N'èi pas nat soriquet, jo !

— Qu'ic sèi. Mès per enténer díder, la banquièra que t'a volut méter en falhita, pr'amor avès signat papèrs.

— Aquò vrai. Papèrs per un paquet de Cheramy.

— E com te l'as virada?

— Praube de tu, qu'èi divut prométer de rasar lo son òmi, l'Ulisse, per arren pendènt tota la vita.

— E alavetz jo que li diurèi portar costons e camajons tota la vita ?

— Te vau bien aconselhar. Quan hèci bròi, o per la hèsta de la mar, que portaràs gratis lo mossur Ulisse a Mamisan. E quan siis au campanèr, crac ! Virabòc lo mossur !

— E après ?

— Hècis en avant, dèisha córrer.

— E s'es mòrt ?

— Saps, monde com aquò mòren pas atau !